Kimberley-fotograaf vas oor kinderporno, verkragtingArgieffoto Die Kimberley-polisie versoek enigiemand wat van die dienste van ŉ bekende 23-jarige fotograaf van Heuwelsig gebruik gemaak het, om hulle by te staan met ŉ saak van kinderpornografie. Die man se naam mag nie genoem word alvorens hy in die hof gepleit het nie. Kol. Priscilla Naidu, ŉ polisiewoordvoerder van die Noord-Kaap, het Dinsdag gesê die fotograaf is op 23 Mei in hegtenis geneem en staan tereg op drie aanklagte van verkragting en die vervaardiging van kinderpornografie. Hy het reeds op 26 Mei en 2 Junie in die hof verskyn, waar sy saak tot Donderdag 5 Junie uitgestel is wanneer hy na verwagting gaan aansoek doen om borgtog. Hy is steeds in polisieaanhouding. Die polisie het beslag gelê op duisende foto’s van kinders in naakte of halfnaakte posisies wat in ŉ digitale formaat gestoor is. Persone wat die fotograaf in sy ateljee in ŉ huis in Heuwelsig besoek het, kan moontlik van die kinders identifiseer en die saak teen die man versterk. Inwoners wat die polisie kan bystaan, word versoek om ao. Elizma Roos by 082 466 4512 te skakel.